Koreas praat weer volgende maand | Netwerk24
Koreas praat weer volgende maand
13 Augustus 2018 17:19
Noord- en Suid-Korea het Maandag ooreengekom om 'n beraad in September te hou.
Dít is nog 'n stap om samewerking tussen die ou teëstanders aan te moedig, selfs te midde van twyfel oor pogings deur die Noorde om sy kernwapenprogram te beëindig.
Die Suid- en Noord-Koreaanse amptenare skud hand ná hul ontmoeting Maandag in Panmoendjom. Foto: Getty Images
Amptenare van albei kante ontmoet tans in die dorp Panmoendjom in 'n gedemilitariseerde gebied wat die twee Koreaanse lande van mekaar skei.
Die amptenare het ingestem dat 'n beraad in September tussen dié twee lande se leiers in Noord-Korea se hoofstad, Pjongjang, sal plaasvind. 'n Presiese datum is nog nie aangekondig nie.
Dit sal die derde vergadering vanjaar tussen Kim Jong-oen, leier van Noord-Korea, en pres. Moon Jae-in van Suid-Korea wees.
Die twee leiers het vir die eerste keer in April in Panmoendjom ontmoet ná meer as 'n jaar van spanning en vrese vir oorlog weens die Noorde se ontwikkeling van kernwapens en ballistiese missiele.
Geen besonderhede oor die agenda vir volgende maand se besprekinge is tot dusver bekend gemaak nie. Die twee lande het egter al 'n reeks kwessies bespreek: van 'n moontlike vredesooreenkoms tot gesamentlike ekonomiese en infrastruktuurprojekte. – Reuters